《奉陪府公赛雪桥公庙纪事兼呈倅幕诸君》
宋代·苏颂

北走出都门，寒坰冒初雪。言瞻汉三公，严祠奉遗烈。

襜帷未行春，首兹荐腥血。念昨冬愆阳，时风少凝冽。

长人惜熯菑，坐閤苦忧惙。遣吏造灵宇，精心致萧焫。

冥感不逾旬，同云寖融结。甸畿千里间，滋液遍农畷。

兆为丰年祥，仓箱行可阅。报祈礼则然，况乃人望觖。

前期告祝史，按令肄仪蕝。俎豆载博肥，尊罍泲芳飶。

朱轓朝启行，骑从纷交列。雍容幕府盛，陪预愧蒙拙。

联行趋閟宫，就位修罄折。拜望已告虔，叹咏想奇节。

惟昔汉之季，奸雄逞权谲。公初任州郡，超然脱羁绁。

敢犯跋扈锋，终正狡吏谳。霁威遁世贤，先觉安民杰。

举当仇无避，义在亲则灭。入朝掌武事，出塞受师孑。

胡尘息边土，蛮貊窜巢穴。屡进行惟危，保终名不缺。

世阀著庙鼎，庸勋刊冢碣。清风邈千载，血祀岂尝绝。

时其福善事，乡人每谈说。水旱或禜雩，响应甚昭晰。

神实依于人，祷祀戒轻媟。今兹罄诚礼，庶可消眚孽。

府公台阁老，家声继皋契。都圻出居留，条令见施设。

芘民慈惠师，事神粢盛洁。威行肃群豪，政成除一切。

贰车实邦英，诸僚亦时哲。儒雅资缘饰，吏治赖关决。

非才荷宽矜，幸免事卑屑。方欣盍簪得，载咏嘤鸣阕。

期会间亦希，宴游时岂辍。嘉此岁事和，乐哉民共悦。

览古极优游，言归日将昳。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。